REZOLUTË

PËR VLERËSIMIN E VEPRIMTARISË SË KËSHILLIT TË LARTË 
TË PROKURORISË PËR VITIN 2022

Kuvendi i Shqipërisë, 
Duke mbajtur parasysh rolin e Këshillit të Lartë të Prokurorisë në garantimin e pavarësisë, llogaridhënies, disiplinës, statusit dhe karrierës së prokurorëve të Republikës së Shqipërisë;
Duke nënvizuar rëndësinë e funksioneve të Këshillit të Lartë të Prokurorisë në emërimin, vlerësimin, ngritjen në detyrë, transferimin dhe vendosjen e masave disiplinore, si dhe pezullimin e  prokurorëve të të gjitha niveleve;
Duke mbajtur në konsideratë rolin e Këshillit të Lartë të Prokurorisë në mbikëqyrjen e respektimit të standardeve të etikës së prokurorëve dhe të rregullave të sjelljes së prokurorëve;
Duke nënvizuar rëndësinë e bashkëpunimit të Këshillit të Lartë të Prokurorisë me Shkollën e Magjistraturës për trajnimin vazhdues të prokurorëve dhe emërimin e prokurorëve pas diplomimit në Shkollën e Magjistraturës;
Duke nënvizuar rëndësinë e bashkëpunimit të Këshillit të Lartë të Prokurorisë me Inspektoratin e Lartë të Drejtësisë në vendosjen e masave disiplinore dhe procedimeve të tjera sipas përcaktimeve ligjore në funksion të rritjes së efikasitetit funksional për të dyja institucionet; 
Duke mbajtur parasysh rëndësinë e rolit të Këshillit të Lartë të Prokurorisë për vlerësimin etik dhe profesional të prokurorit;
Duke mbajtur parasysh rëndësinë e informimit të publikut dhe Kuvendit për gjendjen e sistemit të prokurorisë; 
Duke mbajtur në konsideratë nevojat për funksionimin eficient të sistemit të prokurorisë,
Për veprimtarinë e Këshillit të Lartë të Prokurorisë për vitin 2022 konstaton: 
Hartimin dhe miratimin e akteve të rëndësishme nënligjore, përkatësisht: rregullore “Për standardet e etikës dhe rregullat e sjelljes së prokurorit”, “Për vlerësimin etik dhe profesional të prokurorëve”, “Për ngritjen në detyrë në shkallët më të larta në prokuroritë e juridiksionit të përgjithshëm”, “Për komunikimin e Këshillit të Lartë të Prokurorisë me medien”, “Për vlerësimin etik dhe profesional të prokurorëve të komanduar në Këshillin e Lartë të Prokurorisë”.
Angazhimin në forcimin e marrëdhënieve ndërinstitucionale me Kuvendin, Shkollën e Magjistraturës, Ministrinë e Drejtësisë, Ministrinë për Evropën dhe Punët e Jashtme, Komisionin e Pavarur të Kualifikimit dhe Kolegjin e Posaçëm të Apelimit. 
Bashkëpunimin e ngushtë me Shkollën e Magjistraturës në funksion të verifikimit të pasurisë dhe figurës së studentëve, që kërkojnë të pranohen në programin e formimit fillestar të Shkollës së Magjistraturës, si dhe kandidatëve që përfundojnë këtë program dhe presin emërimin prokuror. 
Kontributin e dhënë në hartimin dhe raportimin për dokumente strategjike kombëtare dhe atyre në funksion të integrimit evropian në bashkëpunim me Ministrinë e Drejtësisë dhe me Ministrinë për Evropën dhe Punët e Jashtme.
Bashkëpunimin me KPK-në në përgatitjen dhe miratimin e 32 raporteve të vlerësimit të aftësive profesionale për subjektet magjistratë prokurorë në kuadër të procesit të rivlerësimit.
Garantimin e aksesit në informacion për publikun në zbatim të ligjit nr. 119/2014, “Për të drejtën e informimit”, si dhe në përditësimin e programit të transparencës dhe publikimin e Regjistrit të Kërkesave dhe Përgjigjeve.
Angazhimin e Komisionit të Buxhetit për përgatitjen dhe hartimin e programit buxhetor afatmesëm të institucionit për periudhën 2023–2025, si dhe shqyrtimin e kërkesave për lejimin e veprimtarive jashtë funksionit për prokurorët.
Angazhimin e Komisioni të Vlerësimit, në: përgatitjen e raporteve për analizimin e aftësive profesionale të prokurorëve të subjekteve të rivlerësimit kalimtar në mbështetje të KPK-së; verifikimin e pasurisë dhe figurës për kandidatët që u pranuan në formimin fillestar të Shkollës së Magjistraturës për vitin akademik 2022–2023; verifikimin e pasurisë dhe figurës për kandidatët për prokurorë të cilët përfundojnë formimin fillestar të Shkollës së Magjistraturës në vitin 2022; verifikimin e pasurisë dhe figurës për kandidatët për pozicion drejtuesi në prokuroritë me juridiksion të përgjithshëm, si dhe në drejtim të fillimit të procesit të vlerësimit etik dhe profesional të prokurorëve.
Angazhimin e Komisionit të Karrierës në emërimin dhe caktimin në detyrë të 22 studentëve të diplomuar në vitin 2022 nga Shkolla e Magjistraturës, si dhe hartimin e  analizës së detajuar mbi propozimin e 40 kandidatëve për t’u pranuar në Programin e Formimit Fillestar të Shkollës së Magjistraturës, që rezulton 15 kandidatë më shumë se 1 vit më parë
Angazhimin e Komisionit Disiplinor në zhvillimin e disa procedurave disiplinore ndaj prokurorëve, si dhe në punimin për hartimin e draftit të rregullores së përbashkët për bashkimin e procedimeve disiplinore mes KLP-së dhe KLGJ-së, në përputhje me nenin 140 të ligjit për statusin.
Angazhimin e Komisionit për Mbrojtjen e Prokurorëve në marrjen e vendimeve për 8 kërkesa të administruara për mbrojtje nga magjistratë prokurorë.
Angazhimin e  Komisionit të Posaçëm për Shqyrtimin e Ankesave Kundër Arkivimit të Hetimit nga ana  e ILD-së në trajtimin e 58 ankesave. 
Dhënien e opinioneve dhe vlerësimeve për përmirësimin e ligjeve organike dhe të paketës së reformës në drejtësi brenda kompetencave funksionale të tij.
Zgjedhjen e drejtuesit të SPAK-ut pas përmbylljes së procedurave të ngritjes në detyrë.
Plotësimi i vakancave në Prokurorinë e Posaçme kundër Korrupsionit dhe Krimit të Organizuar është një proces që duhet përmbyllur me prioritet.
Takimet e përbashkëta mbi baza periodike me Këshillin e Lartë Gjyqësor, sipas përcaktimeve ligjore duhen shndërruar në mekanizma të qëndrueshëm dhe efikas.
Kuvendi i Shqipërisë i rekomandon Këshillit të Lartë të Prokurorisë për vitin 2023, në përmbushje të detyrave të ngarkuara me ligj, të angazhohet veçanërisht edhe në këto drejtime: 
 1. Të përmbyllë plotësimin e vakancave për prokurorë në Prokurorinë e Posaçme kundër Korrupsionit dhe Krimit të Organizuar dhe të informojë Kuvendin brenda muajit dhjetor 2023.
2. Të përmbyllë miratimin e akteve nënligjore sipas përcaktimeve në ligjet e reformës së drejtësisë dhe të raportojë në Kuvend për ecurinë brenda muajit dhjetor 2023. 
3. Të forcojë bashkëpunimin me Prokurorin e Përgjithshëm në funksion të realizimit të  udhëzimeve me karakter të përgjithshëm nga prokurorët e të gjitha niveleve.
4. Të përshpejtojë ritmet e punës në vlerësimin vjetor profesional të prokurorëve dhe të informojë Kuvendin brenda muajit tetor 2023.
5. Në bashkëpunim me Këshillin e Lartë Gjyqësor: i. të miratohen rregullat e përbashkëta për bashkimin e procedimeve në rastin kur një gjyqtar dhe një prokuror janë përfshirë në të njëjtën shkelje, si dhe ii. për ngritjen e një sistemi të ri për menaxhimin e integruar të çështjeve.
6. Të ndjekë dhe të konsiderojë me përparësi angazhimet, detyrimet ligjore dhe funksionale që burojnë nga procesi i zbatimit të hartës gjyqësore.
7. Të bashkëpunojë me Inspektorin e Lartë të Drejtësisë për hartimin e planit vjetor të inspektimeve tematike, në përputhje me përcaktimet e ligjit nr. 115/2016, “Për organet e qeverisjes së sistemit të drejtësisë”, veçanërisht në drejtim të respektimit të të drejtave të njeriut, barazisë para ligjit dhe parimit të proporcionalitetit në proceset penale.
[bookmark: _GoBack]8. Të adresojë çështjet e konstatuara lidhur me aktivitetin e Këshillit në progresraportin e Bashkimit Evropian të vitit 2022. 

KRYETARE
Lindita Nikolla

Miratuar më datë 6.7.2023.

